钦定古今图书集成/明伦汇编/氏族典/第272卷 > 王磐
## 钦定古今图书集成/明伦汇编/氏族典/第272卷 > 王磐

按《元史王磐传》：“磐字文炳，广平永年人。世业农，岁得
麦万石，乡人号万石王家。父禧，金末入财佐军兴，补
进义副尉。国兵破永年，将屠其城，禧复罄家资以助
军费，众赖以免。金人迁汴，乃举家南渡河，居汝之鲁
山。磐年方冠，从麻九畴学于郾城，擢至大四年经义
进士第。李璮素重磐，以礼延致之。磐亦乐青州风土”，
乃买田渳河之上，题其居曰“鹿庵”，有终焉之意。及璮
谋不轨，磐觉之，脱身至济南，得驿马驰入京师，因侍
臣以闻，世祖即日召见。璮平，遂挈妻子至东平。召拜
翰林直学士。出为真定、顺德等路宣慰使。入谒宰相，
首言：“方今害民之吏，转运司为甚。至税人白骨，宜罢
去之，以苏民力。”由是运司遂罢。迁太常少卿。时方伐
宋，凡帷幄谋议有所未决，即遣使问之，磐所敷陈，每
称上意。帝将用兵日本，问以便宜，磐入谏曰：“海道险
远，胜之不为武，不胜则损威，臣以为勿伐便。”帝怒曰“汝岂有他心而然耶？”磐对曰：“臣年八十无子，他心何
为？”明日，帝遣侍臣以温言慰抚，有碧玉宝枕，因出赐
之。磐以年老累乞骸骨，诏致仕。磐资性刚方，闲居不
妄言笑，每奏对必以正，不肯阿意承顺，帝尝以古直
称之。卒，封洛国公，谥文忠。